
            Nr.23/253/2007
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra proiectului de Lege pentru ratificarea Acordului Multilateral între Comunitatea Europeană şi Statele Sale Membre, Republica Albania, Bosnia şi Herţegovina, Republica Bulgaria, Republica Croaţia, Fosta Republică Iugoslavă a Macedoniei, Republica Islanda, Republica Muntenegru, Regatul Norvegiei, România, Republica Serbia şi Misiunea Administraţiei Interimare a Organizaţiei Naţiunilor Unite în Kosovo privind înfiinţarea unei Zone Europene Comune de Aviaţie, adoptat la Luxemburg la 9 iunie 2006, primit cu nr.P.L.x 523 din 3 septembrie 2007.



Prin obiectul de reglementare şi conţinutul său, proiectul de lege face parte din categoria legilor ordinare.
PREŞEDINTE,

Iulian Iancu

                Nr.23/253/2007

R A P O R T

asupra proiectului de Lege pentru ratificarea Acordului Multilateral între Comunitatea Europeană şi Statele Sale Membre, Republica Albania, Bosnia şi Herţegovina, Republica Bulgaria, Republica Croaţia, Fosta Republică Iugoslavă a Macedoniei, Republica Islanda, Republica Muntenegru, Regatul Norvegiei, România, Republica Serbia şi Misiunea Administraţiei Interimare a Organizaţiei Naţiunilor Unite în Kosovo privind înfiinţarea unei Zone Europene Comune de Aviaţie, adoptat la Luxemburg la 9 iunie 2006



În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr.P.L.x 523 din 3 septembrie 2007, pentru dezbatere în fond, cu proiectul de Lege pentru ratificarea Acordului Multilateral între Comunitatea Europeană şi Statele Sale Membre, Republica Albania, Bosnia şi Herţegovina, Republica Bulgaria, Republica Croaţia, Fosta Republică Iugoslavă a Macedoniei, Republica Islanda, Republica Muntenegru, Regatul Norvegiei, România, Republica Serbia şi Misiunea Administraţiei Interimare a Organizaţiei Naţiunilor Unite în Kosovo privind înfiinţarea unei Zone Europene Comune de Aviaţie, adoptat la Luxemburg la 9 iunie 2006.



Prin acest Acord se urmăreşte crearea unei Zone Europene de Aviaţie care se bazează pe accesul liber la piaţă, libertatea de stabilire, condiţii egale de concurenţă şi reguli comune privind siguranţa traficului aerian şi protecţia mediului.



Proiectul de lege a fost avizat favorabil de Consiliul Legislativ, cu nr.692 din 30 mai 2007.



Comisia pentru politică externă a avizat favorabil proiectul de lege, cu nr.P.L.x 523 din 6 septembrie 2007.



Examinarea proiectului de lege a avut loc în şedinţa comisiei din data de 11 septembrie 2007.



La lucrări au fost prezenţi 20 deputaţi din totalul de 22 deputaţi membri ai comisiei.



La dezbaterile asupra proiectului de lege au participat specialişti din cadrul Ministerului Transporturilor sub conducerea domnului secretar de stat Barna Tanczos.



Datorită unor neconcordanţe de traducere în limba română şi a unor erori materiale, iniţiatorul a prezentat paginile 2, 8, 10, 15, 19, 20, 23 şi 35 ale textului tradus în limba română al Acordului, pagini anexate în original la prezentul raport şi care înlocuiesc paginile corespunzătoare din forma înregistrată.



În urma dezbaterilor, membrii comisiei au hotărât să propună plenului Camerei Deputaţilor adoptarea proiectului de lege în forma prezentată de Guvern.



Prin obiectul de reglementare şi conţinutul său, proiectul de lege face parte din categoria legilor ordinare.



Potrivit prevederilor Constituţiei României, republicată, Camera decizională pentru acest proiect de lege este Senatul.

                   PREŞEDINTE,                                             SECRETAR,
                     Iulian Iancu                                               Aurelia Vasile
Consilier parlamentar,
Daniel Bădina

